ბინტულუ

ბინტულუ ― სანაპირო ქალაქი კუნძულ ბორნეოზე, მალაიზიის შტატ სარავაკის ცენტრალურ ნაწილში. მდებარეობს კუჩინგიდან 610 კმ-ით ჩრდილო-აღმოსავლეთით, სიბუდან 216 კმ-ით ჩრდილო-აღმოსავლეთით, მირიდან 200 კმ-ით სამხრეთ-დასავლეთით. 2010 წლის აღწერის მიხედვით, ქალაქის მოსახლეობა 114 058 ადამიანს შეადგენს. ბინტულუ ამავე სახელწოდების მქონე რაიონის დედაქალაქია.

ბინტულუს სახელწოდება ადგილობრივი ენიდან წარმოდგება. 1861 წელს, როდესაც რაჯა ჯეიმზ ბრუკმა დაიკავა, ბინტულუ მეთევზეთა პატარა სოფელი იყო. ბრუკმა ერთი წლის შემდეგ აქ ფორტი ააშენა. 1867 წელს ბინტულუში პირველი გენერალური საბჭოს შეხვედრა (ამჟამად სარავაკის შტატის საკანონმდებლო ასამბლეა) გაიმართა. იგი მალაიზიის უძველესი საშტატო საკანონმდებლო სისტემას წარმოადგენს. ასაფრენ-დასაფრენი ბილიკის მშენებლობა ბინტულუში 1934 წელს დაიწყო და 1938 წელს ფინანსური სირთულეების გამო შეჩერდა. მეორე მსოფლიო ომის დროს მოკავშირეებმა ასაფრენი ზოლი დაბომბეს, რომელიც მოგვიანებით ბრიტანელებმა აღადგინეს. სრულად 1955 წელს ამოქმედდა. 2002 წელს ძველი აეროპორტი ახალმა აეროპორტმა შეცვალა. 1969 წლამდე ბინტულუ მეთევზეთა სოფლად რჩებოდა, რის შემდეგაც სანაპიროს მახლობლად ნავთობისა და ბუნებრივი აირის რეზერვები აღმოაჩინეს. მას შემდეგ ბინტულუ ენერეგო მრეწველობის ცენტრი გახდა. ქალაქში მდებარეობს მალაიზიის გათხევადებული ბუნებრივი აირის სადგური, -ის ფიშერის პროცესის სადგური და ბინტულუს კომბინირებული ციკლის სადგური. ბინტულუს ეკონომიკაში გაიზარდა პალმისა და ხე-ტყის პლანტაციების წილი, პალმის ზეთის წარმოების, ხის გადამუშავებისა და ცემენტის მრეწველობის მასშტაბები. ბინტულუს პორტი ყველაზე დატვირთული პორტია სარავაკის მასშტაბით. ქალაქიდან სამალაიაუს სამრეწველო პარკში მოხვედრაა შესაძლებელი.

ბინტულუს ტურისტულ ღირსშესანიშნაობებს შორისაა: სიმილაიაუს ეროვნული პარკი, ტუმბინის პარკი, ტანჯუნგ-ბატუს პლაჟი, ტამუ-ბინტულუ და სხვ. ყოველწლიურად ქალაქში ბრონეოს საერთაშორისო ფრანის ფესტივალი იმართება.

გეოგრაფია
ბინტული კუჩინგიდან 610 კმ-ით ჩრდილო-აღმოსავლეთით მდებარეობს, სიბუდან 216 კმ-ით ჩრდილო-აღმოსავლეთით, ხოლო მირიდან 200 კმ-ით სამხრეთ-დასავლეთით. მდებარეობს მდინარე კემანის შესართავთან ახლოს, ცენტრალური სარავაკის სანაპირო რეგიონში. სანაპირო ტერიტორიის გეოლოგია პლეისტოცენის ხანაში ჩამოყალიბდა. შედგება სილის, თიხისა და ხრეშისგან. შიდა ტერიტორიაზე ოლიგოცენის ხანის ფორმაციები გვხვდება, რომელიც კირქვას, ალევროლიტისა და ქვიშაქვებს მოიცავს. ნიადაგი მეტწილად რბილია.

კლიმატი
ბინტულუში მუსონების ორი სეზონია: ჩრდილო-აღმოსავლეთის მუსონი (ნოემბრიდან მარტამდე) და სამხრეთ-დასავლეთის მუსონი (მაისიდან სექტემბრამდე). მუსონებს შორის მშვიდი პერიოდი ცნობილია როგორც გარდამავალი პერიოდი. სანაპირო რეგიონში ნალექების მაქსიმალური რაოდენობა იანვარში მოდის, ხოლო მინიმალური ნალექიანობა ივნისიდან აგვისტომდე ფიქსირდება. ნალექები კიდევ უფრო თანაბრადაა განაწილებული შიდა ტერიტორიაზე. ბინტულუს რეგიონში ნალექიანობის წლიური მაჩვენებელი 3 750 მმ-ის ტოლია. ქალაქში დღის განმავლობაში მზის ნათების საშუალო ხანგრძლივობა 5-5.5 საათია. ფარდობითი ტენიანობის მაჩვენებელი 85%-ის ტოლია.

რელიგია
ბრუკის დინასტიის პერიოდში ბინტულუში ქრისტიანი მისიონერები მოღვაწეობდნენ და დღეისთვის ქალაქის მოსახლეობის უმრავლესობა ქრისტიანია. სხვა რელიგიურ ჯგუფებს შორის არიან: მუსლიმანები, ბუდისტები და ინდუისტები. ბინტულუს ცნობილ სალოცავებს შორის აღსანიშნავია: ბინტულუს მეჩეთი, მასჯიდ ჯეპაკი, ტუა პეკ კონგის ტაძარი, ენგ კვანგის მეთოდისტური ეკლესია და წმინდა თომას ეკლესია.